Ulla Tørnæs (V), 2004-10-20:
Jeg vil gerne starte med at beklage omstændighederne, hvorunder lovforslaget her behandles.
Jeg tror, jeg blev lige så overrasket som Folketingets partier, da det gik op for mig, at de to forslag her ikke skulle behandles samlet, og dermed vil jeg gerne understrege, at jeg ingen skumle eller skjulte hensigter har med, at vi altså nu desværre står i den situation, at vi har to separate lovbehandlinger af vel at mærke to separate lovforslag.
Jeg beklager, at jeg for mit vedkommende ikke har anmodet Folketingets administration om at få en fælles behandling, men det kunne jo også have været, hvis vi havde været sådan lidt mere opmærksomme, at vi i fællesskab kunne have rettet en henvendelse til Folketingets administration for i det mindste at sikre, at de her to lovforslag havde undergået en fælles behandling, fordi de jo selvfølgelig skal ses i tæt tilknytning til hinanden.
Men jeg håber, at vi hver især kan abstrahere fra det forhold, at vi altså nu må gennemgå to separate behandlinger.
Jeg skal også beklage, at der ikke er tale om en samlet lovbehandling med de lovforslag, som min kollega, videnskabsministeren, fremsætter, og som sådan set har et helt identisk indhold, men som vedrører de lange videregående uddannelser.
Igen må jeg henvise til, at det er af hensyn til Folketingets arbejde, fordi vi fra regeringens side i fællesskab med Folketingets administration har aftalt en køreplan for den samlede behandling af regeringens lovforslag, og der er jeg i den situation, at for mit vedkommende er der en del lovforslag, som selvfølgelig skal spredes ud over folketingsåret, hvorfor vi er blevet enige med Folketingets administration om, at de her lovforslag altså skulle behandles nu, hvorimod videnskabsministeren er i en lidt mere gunstig situation, hvis man må tillade sig at kalde den det, i og med at videnskabsministeren ikke har så mange lovforslag, som er til behandling, hvorfor videnskabsministeren altså har haft mulighed for at skyde behandlingen af det lovforslag, som i og for sig vedrører det samme, nemlig udmøntningen af den fælles internationaliseringsredegørelse.
Nok om proces
, men blot for at understrege, at der altså ikke fra min side ligger nogen skjulte eller skumle hensigter, hvorfor der altså heller ikke fra min side har været tale om nogen som helst lemfældig lovbehandling.
Jeg tror, det var et udtryk, der blev brugt af en af ordførerne.
Men så til selve indholdet: Jeg vil gerne understrege over for fru Lene Jensen, at intentionerne med de to lovforslag her og det, der så siden hen følges op af videnskabsministerens lovpakke, selvfølgelig er mere og bedre internationalisering.
Det handler om at skabe rammerne for, at vi kan sikre, at vi får både mere og bedre internationalisering, altså at vi kan give vores uddannelsesinstitutioner muligheder for at agere på en anden måde på det marked, sådan som flere af ordførerne også har været inde på.
Så jo, der bliver tale om mere og bedre.
Flere har hæftet sig ved det relativt beskedne antal stipendier, som der er tale om her.
Samtidig har man nævnt, at det her jo er noget nyt.
Derfor vil jeg gerne medgive, at det er noget nyt, hvorfor vi selvfølgelig ikke har valgt at opskrue forventningerne til mere, end hvad vi mener vi kan stå inde for, og hvad vi mener vi kan klare.
Jeg er helt enig med hr. Aage Frandsen i, at Danmark har en generel interesse i, at vi bliver en del af det stadig voksende internationale uddannelsesmarked.
Vores institutioner skal have mulighed for at agere på et voksende marked.
Jeg har faktisk for nylig haft lejlighed til at besøge Australien og også Singapore, hvor jeg havde lejlighed til at genopfriske de ganske udmærkede holdninger, som ambassadør Ørstrøm Møller gav udtryk for på vores Sorømøde.
På min tur til Australien gik det op for mig, at vi selvfølgelig på ingen måde hverken kan eller skal konkurrere med engelsksprogede nationer.
Vi er, som det også er blevet nævnt, et lille sprogområde, men vi skal selvfølgelig være til stede der, hvor der er mulighed for at tiltrække studerende til Danmark, og det mener jeg faktisk vi giver vores institutioner mulighed for med stipendieordningen her.
Som sagt skal stipendieordningen ses i tæt sammenhæng med betalingsordningen, og jeg vil vende tilbage med sådan mere generelle bemærkninger om betalingsordningen.
Hermed sluttede forhandlingen, og lovforslaget overgik derefter til anden behandling.
Afstemning